Regulativ nr. 73 fra FN's Økonomiske Kommission for Europa (UN/ECE) - Ensartede forskrifter vedrørende godkendelsen af godskøretøjer, anhængere og sættevogne med hensyn til sideafskærmning(1)

1. ANVENDELSESOMRÅDE

Dette regulativ gælder for sideafskærmning på komplette køretøjer af kategorierne N2, N3, O3 og O4(2). Regulativet gælder ikke for:

- trækmaskiner til sættevogne;

- anhængere, der er konstrueret til transport af meget lange læs med udelelig længde, f.eks. tømmer, stålbjælker osv.;

- køretøjer, der er konstrueret til særlige formål, hvor det af praktiske årsager ikke er muligt at montere sideafskærmning.

2. FORMÅL

Køretøjer, der er omfattet af dette regulativ, skal konstrueres og/eller udstyres, så de yder udsatte trafikanter effektiv beskyttelse mod risikoen for at falde ind under siderne på køretøjer og komme ind under hjulene(3).

3. DEFINITIONER

3.1. I dette regulativ gælder følgende definitioner:

3.1.1. "Godkendelse af et køretøj" betyder godkendelsen af en komplet køretøjstype med hensyn til sideafskærmning;

3.1.2. "Køretøjstype" betyder en kategori af køretøjer, der ikke afviger væsentligt med hensyn til f.eks. bagakslens bredde, samlet bredde, mål, udformning og materialer for hele køretøjets side (herunder førerhuset, hvis det er monteret), og egenskaberne for hjulophænget, hvis det har betydning for de krav, der er angivet i afsnit 7 i dette regulativ;

3.1.3. "Maksimalvægt" angiver den vægt, der er angivet af fabrikanten af køretøjet som den teknisk tilladelige (denne vægt kan være højere end den "maksimalt tilladte vægt", der er fastlagt af den nationale myndighed);

3.1.4. "Vægt uden last" angiver vægten af et køreklart køretøj, uden fører eller passagerer og uden last, men med brændstof, kølervæske, smøremiddel, værktøj og reservehjul, hvis det leveres som standardudstyr af fabrikanten af køretøjet;

3.1.5. "Udsatte trafikanter" angiver fodgængere, cyklister eller motorcyklister, der bruger vejen på en måde, så de kan være udsat for at falde ind under siderne på køretøjet og komme ind under hjulene.

4. ANSØGNING OM GODKENDELSE

4.1. Ansøgningen om godkendelse af en køretøjstype med hensyn til sideafskærmning skal indsendes af fabrikanten af køretøjet eller af dennes godkendte repræsentant.

4.2. Følgende dokumenter skal vedlægges i tre eksemplarer samt følgende oplysninger:

4.2.1. en detaljeret beskrivelse af køretøjet med hensyn til konstruktion, mål, udformning og materialer som krævet i henhold til dette regulativ;

4.2.2. tegninger af køretøjet, der viser køretøjstypen set fra siden og bagfra samt oplysninger om udformningen af siderne af konstruktionen;

4.2.3. en detaljeret beskrivelse af den specifikke sideafskærmningsanordning: dens mål, udformning, materialer og placering på køretøjet.

4.3. Et køretøj, der er repræsentativt for den type, der skal godkendes, skal leveres til det tekniske anlæg, der skal kontrollere de tekniske specifikationer.

4.3.1. Et køretøj, der ikke består af alle komponenterne, som findes på typen, kan accepteres til godkendelse, hvis det kan bevises, at fraværet af de udeladte komponenter ikke har en negativ indvirkning på resultatet af godkendelsen, hvad angår kravene i dette regulativ.

4.3.2. Det er ansøgerens ansvar at bevise, at godtagelsen af de varianter, der er angivet i afsnit 4.3.1 ovenfor, kan forenes med overholdelsen af kravene i dette regulativ.

4.3.3. Den kompetente myndighed skal kontrollere, at der er sikret effektiv overvågning af produktionen, før typegodkendelsen udstedes.

5. GODKENDELSE

5.1. Hvis det køretøj, der er ansøgt godkendt i henhold til dette regulativ, opfylder betingelserne i afsnit 6 og 7 ovenfor, udstedes der godkendelse for den pågældende køretøjstype.

5.2. Der tildeles et godkendelsesnummer til hver enkelt godkendt type. De to første cifre (for tiden 00 for regulativet i den oprindelige form) angiver den serie af ændringer, der indarbejder de seneste, større tekniske ændringer, der er foretaget i regulativet på tidspunktet for udstedelsen af godkendelsen. Den samme kontraktpart må ikke tildele det samme nummer til andre køretøjstyper.

5.3. Meddelelsen om godkendelse af eller afslag på eller forlængelse af en godkendelse af en køretøjstype i henhold til dette regulativ skal gives til aftalens parter, som anvender dette regulativ. Dette skal ske ved hjælp af en fomular, der er i overensstemmelse med modellen i bilag 1 til dette regulativ.

5.4. På alle køretøjer, der er i overensstemmelse med en køretøjstype, der er godkendt i henhold til dette regulativ, skal der monteres et internationalt godkendelsesmærke med en kendelig og nemt tilgængelig placering, der er angivet i godkendelsesformularen. Mærket skal bestå af:

5.4.1. en cirkel omkring bogstavet "E" efterfulgt af betegnelsestallet for det land, hvor godkendelsen er udstedt(4);

5.4.2. nummeret på dette regulativ, efterfulgt af bogstavet "R", en streg og godkendelsesnummeret til højre for den cirkel, der er foreskrevet i afsnit 5.4.1.

5.5. Hvis et køretøj er i overensstemmelse med en køretøjstype, der er godkendt efter et eller flere regulativer, der er tillæg til aftalen i det land, hvor godkendelsen er udstedt efter dette regulativ, skal det symbol, der er beskrevet i afsnit 5.4.1, ikke gentages. I dette tilfælde skal regulativet og godkendelsesnumrene samt de ekstra symboler for alle de regulativer, som godkendelsen er udstedt efter i det land, hvor godkendelsen er udstedt i henhold til dette regulativ, placeres i lodrette kolonner til højre for det symbol, der er beskrevet i afsnit 5.4.1.

5.6. Godkendelsesmærket skal være letlæseligt og uudsletteligt.

5.7. Godkendelsesmærket skal placeres tæt ved eller på køretøjets dataplade, der er monteret af fabrikanten.

5.8. Bilag 2 til dette regulativ indeholder eksempler på sammensætningen af godkendelsesmærker.

6. KRAV

6.1. Generelt

6.1.1. Køretøjer i kategori N2, N3, O3 og O4 skal konstrueres og udstyres, så der langs hele køretøjet ydes effektiv beskyttelse af udsatte trafikanter mod risikoen for at falde ind under siden af køretøjet og komme ind under hjulene. Dette udstyr skal betragtes som tilfredsstillende, hvis enten:

6.1.1.1. køretøjet er udstyret med en særlig afskærmningsanordning i henhold til kravene i afsnit 7; eller

6.1.1.2. køretøjet er udformet og/eller udstyret i siden, så komponenterne i kraft af deres form og egenskaber kan indarbejdes og/eller anses for at erstatte sideafskærmningsanordningen. De komponenter, der tilsammen tilfredsstiller kravene i afsnit 7 ovenfor, anses for at udgøre en sideafskærmningsanordning.

6.2. Placering af køretøjet under kontrol

Når køretøjet kontrolleres for overholdelse af de tekniske specifikationer, der er angivet i afsnit 7 nedenfor, skal køretøjet placeres på følgende måde:

- Køretøjet skal placeres på en flad, vandret overflade.

- De styrende hjul skal vende lige fremad.

- Køretøjet skal være uden last.

- Sættevogne skal hvile på støttebenene og skal stå vandret.

7. TEKNISKE SPECIFIKATIONER FOR SIDEAFSKÆRMNINGSANORDNINGER

7.1. Sideafskærmningsanordningen skal ikke øge køretøjets samlede bredde, og hovedparten af dens ydre overflade skal ikke være mere end 120 mm indvendig fra køretøjets yderste plan (maksimal bredde). Den forreste ende kan være drejet indad på nogle køretøjer i henhold til afsnit 7.4.3 og 7.4.4. Den bageste ende må ikke være mere end 30 mm indvendig fra den yderste kant af baghjulene (hjulenes udbuling forneden medregnes ikke) over de bageste 250 mm som minimum.

7.2. Anordningens ydre overflade skal være glat og så vidt muligt gennemgående fra ende til anden. Tilstødende dele kan dog overlappe, hvis den overlappende kant vender op- eller nedad, eller hvis der er en afstand på højst 25 mm målt på langs, forudsat, at bagenden ikke stikker ud over den forreste ende. Hættemøtrikker eller rundhovedede nitter må højst stikke 10 mm ud over overfladen, og andre dele må også stikke 10 mm ud, hvis de er glatte og afrundede. Alle eksterne kanter og hjørner skal afrundes med en radius på mindst 2,5 mm.

7.3. Anordningen kan bestå af en flad, gennemgående overflade eller af en eller flere vandrette skinner eller en kombination af overflade og skinner. Når der bruges skinner, må der ikke være mere end 300 mm mellem dem og ikke mindre end:

- 50 mm i højden i forbindelse med N2 og O3;

- 100 mm i højden og i det store hele flade i forbindelse med N3 og O4.

Kombinationer af overflader og skinner skal dog danne en praktisk talt gennemgående sideafskærmning i henhold til bestemmelserne i 7.2.

7.4. Den forreste kant på sideafskærmningen skal være udformet på følgende måde:

7.4.1. Placeringen skal være:

7.4.1.1. på et motorkøretøj: højst 300 mm til bagenden af det lodrette plan, der er vinkelret på køretøjets langsgående plan og tangentialt til den yderste overflade på dækket på det hjul, der er umiddelbart foran afskærmningen;

7.4.1.2. på en anhænger: højst 500 mm til bagkanten af det plan, der er defineret i afsnit 7.4.1.1;

7.4.1.3. på en sættevogn: højst 250 mm til bagenden af det tværgående midterplan på støttebenene (hvis de er monteret), men under alle omstændigheder må afstanden fra forkanten af det tværgående plan, der passerer gennem midten af træktappen i den bageste position, ikke være større end 2,7 m.

7.4.2. Når den forreste kant ligger i et ellers åbent område, skal kanten bestå af en gennemgående lodret del, der spænder over hele afskærmningens højde. Den ydre og forreste overflade af denne del skal måle mindst 50 mm bagtil og være drejet 100 mm indad i forbindelse med N2 og O3 og mindst 100 mm bagud og 100 mm indad i forbindelse med N3 og O4.

7.4.3. På et motorkøretøj, hvor de 300 mm, der henvises til i afsnit 7.4.1.1, falder inden for førerhuset, skal afskærmningen udformes, så mellemrummet mellem den forreste kant og førerhusets paneler ikke er større end 100 mm, og hvis det er nødvendigt, skal den drejes indad med en vinkel på højst 45°. I dette tilfælde gælder bestemmelserne i afsnit 7.4.2 ikke.

7.4.4. På et motorkøretøj, hvor de 300 mm, der henvises til i afsnit 7.4.1.1, falder bag førerhuset, og sideafskærmningen går helt frem til inden for 100 mm fra førerhuset, kan fabrikanten vælge, at bestemmelserne i afsnit 7.4.3 skal gælde.

7.5. Sideafskærmningens bageste kant må ikke være mere end 300 mm foran det lodrette plan, der er vinkelret på køretøjets langsgående plan og tangentialt på dækkets ydre overflade umiddelbart bagved. Der kræves ikke en gennemgående lodret del på bagkanten.

7.6. Den nederste kant på sideafskærmningen må på intet punkt være mere end 550 mm over jorden.

7.7. Overkanten på afskærmningen skal ikke være mere end 350 mm under den del af køretøjet, gennemskåret eller i kontakt med et lodret plan, der er tangentialt på dækkenes ydre overflade (hjulenes udbuling forneden medregnes ikke) undtagen i følgende tilfælde:

7.7.1. Når planet i afsnit 7.7 ikke gennemskærer køretøjets struktur, skal overkanten være i plan med overfladen på den bærende platform eller 950 mm fra jorden, alt efter hvilket der er mindst;

7.7.2. Når planet i afsnit 7.7 gennemskærer køretøjets del i et niveau, der er mere end 1,3 m over jorden, skal overkanten af sideafskærmningen ikke være mere end 950 mm over jorden;

7.7.3. På et køretøj, der er særligt konstrueret og ikke blot tilpasset til befordring af en container eller aftagelig kasse, kan afskærmningens overkant fastlægges i henhold til afsnit 7.7.1 og 7.7.2 ovenfor, idet containeren eller kassen betragtes som en del af køretøjet.

7.8. Sideafskærmninger skal i det store hele være stive, sikkert monteret (de må ikke kunne løsne sig på grund af vibrationer under normal brug af køretøjet), og de skal med undtagelse af de dele, der er angivet i afsnit 7.9, være lavet af metal eller et andet egnet materiale. Sideafskærmningen skal anses for at være velegnet, hvis den kan modstå statisk vandret kraft på 1 kN, der påføres vinkelret på en vilkårlig del af dens eksterne overflade af midten af et stempel, hvis overflade er rundt og fladt med en diameter på 220 mm ± 10 mm, og hvis sideafskærmningens afbøjning under belastning ikke er mere end:

- 30 mm over de bageste 250 mm af afskærmningen, og

- 150 mm over resten af afskærmningen.

Overensstemmelse med dette krav kan kontrolleres ved beregning.

7.9. Komponenter, der er fastmonteret på køretøjet, f.eks. reservehjul, batterikasse, luftkasser, brændstoftanke, lamper, reflektorer og værktøjskasser, kan indbygges i sideafskærmningen, forudsat at de overholder målkravene i dette regulativ. Kravene i afsnit 7.2 skal gælde generelt med hensyn til mellemrum mellem beskyttelsesanordninger og permanent monterede komponenter.

7.10. Afskærmningen må ikke bruges til montering af bremse-, luft- eller hydraulikslanger.

8. FRAVIGELSER

8.1. Ved fravigelse af ovennævnte bestemmelser skal køretøjer af følgende typer kun overholde hvad der er angivet i hvert tilfælde:

8.1.1. En anhænger, der kan udvides skal overholde alle krav i afsnit 7, når den er lukket sammen til mindste længde. Når anhængeren er trukket ud, skal sideafskærmningerne dog overholde afsnit 7.6, 7.7 og 7.8, og enten 7.4 eller 7.5, men ikke nødvendigvis begge. Udtrækningen af anhængeren må ikke danne mellemrum langs sideafskærmningerne;

8.1.2. En tankvogn, dvs. et køretøj, der er beregnet udelukkende til transport af væsker i en lukket tank, der er permanent monteret på køretøjet og er udstyret med slange- eller rørforbindelser til af- og pålæsning, skal være udstyret med sideafskærmninger, der skal overholde alle krav i afsnit 7, så vidt det er praktisk muligt. Nøje overholdelse kan kun frafaldes, når driftsmæssige krav gør det nødvendigt;

8.1.3. På et køretøj, der er monteret med forlængerben til yderligere stabilitet under læsning, aflæsning eller andre situationer, som køretøjet er beregnet til, kan sideafskærmningen monteres med yderligere mellemrum, når disse er nødvendige for at kunne forlænge benene.

8.1.4. På et køretøj, der er udstyret med forankringspunkter til ro-ro-transport, skal der tillades mellemrum i afskærmningen for at give mulighed for montering og stramning af fastspændingsreb.

8.2. Hvis siderne af køretøjet er udformet og/eller udstyret på en sådan måde, at komponenterne i kraft af deres form og egenskaber tilsammen opfylder kravene i afsnit 7, kan de betragtes som en erstatning for sideafskærmningerne.

9. TILPASNINGER AF KØRETØJSTYPEN OG FORLÆNGELSE AF GODKENDELSE

9.1. Alle tilpasninger af køretøjstypen skal meddeles den myndighed, der har godkendt køretøjstypen. Myndigheden kan enten:

9.1.1. vurdere, at de foretagne ændringer ikke har en væsentlig negativ virkning, og at køretøjet under alle omstændigheder stadig opfylder kravene; eller

9.1.2. anmode om en yderligere testrapport fra det tekniske anlæg, der har ansvaret for afprøvningen.

9.2. Godkendelse eller afslag på godkendelse skal sammen med detaljer om ændringerne meddeles i henhold til fremgangsmåden beskrevet i afsnit 5.3 ovenfor til aftaleparterne, der anvender dette regulativ.

9.3. Den kompetente myndighed, der udsteder forlængelse af godkendelser, skal tildele et serienummer til hver enkel meddelelsesblanket, der udarbejdes i forbindelse med en sådan forlængelse.

10. PRODUKTIONENS OVERENSSTEMMELSE

10.1. Køretøjer, der er godkendt i henhold til dette regulativ, skal fremstilles, så de er i overensstemmelse med typen ved at opfylde de krav, der er angivet i afsnit 6 ovenfor.

10.2. For at bekræfte, at kravene i afsnit 7 er opfyldt, skal der udføres passende kontroller af produktionen. I dette tilfælde betyder passende kontroller, at produktets mål samt tilstedeværelsen af procedurer til effektiv kvalitetskontrol af produkterne kontrolleres.

10.3. Indehaveren af godkendelsen skal især:

10.3.1. have adgang til det kontroludstyr, der er nødvendigt for at kontrollere overensstemmelsen med hver godkendt type

10.3.2. kontrollere, at data på testresultaterne registreres, og at vedlagte dokumenter er tilgængelige i en periode, der skal fastlægges i henhold til den relevante myndighed, og

10.3.3. analysere resultaterne af hver testtype for at bekræfte og sikre stabiliteten af produktets egenskaber, idet der tages højde for variationerne i en industriproduktion.

10.4. Den kompetente myndighed, der har udstedt typegodkendelse, kan til enhver tid kontrollere metoderne til overensstemmelseskontrol, der anvendes i hvert enkelt produktionsanlæg.

10.5. Den normale hyppighed for inspektioner, der er autoriseret af den kompetente myndighed, skal være én gang hvert andet år. Når der registreres negative resultater under ét af disse besøg, skal den kompetente myndighed sikre, at alle nødvendige foranstaltninger træffes for at genoprette produktionens overensstemmelse så hurtigt som muligt.

11. STRAFFE FOR PRODUKTIONENS MANGLENDE OVERENSSTEMMELSE

11.1. Den godkendelse, der udstedes med hensyn til en køretøjstype i henhold til dette regulativ, kan trækkes tilbage, hvis de krav, der er fastlagt i afsnit 6 og 7 ovenfor, ikke overholdes.

11.2. Hvis en kontraktpart, der anvender dette regulativ, tilbagetrækker en tidligere udstedt godkendelse, skal den straks meddele de andre kontraktparter, der anvender dette regulativ, ved hjælp af en kopi af den godkendelsesformular, der er angivet i slutningen, med store bogstaver og med følgende underskrevne og daterede kommentar: "GODKENDELSE TRUKKET TILBAGE".

12. PRODUKTION DEFINITIVT OPHØRT

Hvis indehaveren af godkendelsen helt ophører med at fremstille en køretøjstype, der er godkendt i henhold til dette regulativ, skal han meddele dette til den myndighed, der har udstedt godkendelsen. Ved modtagelse af den relevante meddelelse skal den pågældende myndighed meddele dette til de andre kontraktparter, der anvender dette regulativ, ved hjælp af en kopi af den godkendelsesformular, der er angivet i slutningen, med store bogstaver og med følgende underskrevne og daterede kommentar "PRODUKTION OPHØRT".

13. NAVNE OG ADRESSER PÅ TEKNISKE ANLÆG, DER UDFØRER GODKENDELSESTEST, OG PÅ MYNDIGHEDER

De kontraktparter, der anvender dette regulativ, skal oplyse FN's sekretariat om navne og adresser på tekniske anlæg, der udfører godkendelsestest, og på myndigheder, der udsteder godkendelse, og hvortil formularer til attestering af godkendelse af eller afslag på eller forlængelse eller tilbagetrækning af godkendelser, der er udstedt i andre lande, sendes.

(1) Offentliggøres i henhold til artikel 4, stk. 5, i Rådets afgørelse 97/836/EF af 27. november 1997 (EFT L 346 af 17.12.1997, s. 78).

(2) Se bilag 3: Klassificering af køretøjer.

(3) Dette regulativ forhindrer ikke et land i at have yderligere krav for køretøjsdele foran forhjulene og bag ved baghjulene.

(4) 1 for Vesttyskland, 2 for Frankrig, 3 for Italien, 4 for Holland, 5 for Sverige, 6 for Belgien, 7 for Ungarn, 8 for Tjekkiet, 9 for Spanien, 10 for Jugoslavien, 11 for Storbritannien, 12 for Østrig, 13 for Luxembourg, 14 for Schweiz, 15 for Østtyskland, 16 for Norge, 17 for Finland, 18 for Danmark, 19 for Rumænien, 20 for Polen, 21 for Portugal og 22 for Sovjetunionen. Efterfølgende numre skal tildeles til andre lande i den kronologiske rækkefølge, de ratificerer eller tiltræder aftalen vedrørende indførelsen af ensartede godkendelsesbetingelser og gensidig anerkendelse af godkendelser af udstyr og dele til motorkøretøjer, og de således tildelte numre skal FN's generalsekretariat meddele til aftaleparterne.

BILAG 1

>PIC FILE= "L_2004095DA.006302.TIF">

>PIC FILE= "L_2004095DA.006401.TIF">

BILAG 2

EKSEMPLER PÅ GODKENDELSESMÆRKER

Model A

(se afsnit 5.4 i dette regulativ)

>PIC FILE= "L_2004095DA.006502.TIF">

Det ovennævnte godkendelsesmærke, der er påmonteret et køretøj, angiver, at den pågældende køretøjstype med hensyn til sideafskærmning er godkendt i Nederlandene (E 4) i henhold til regulativ nr. 73 med godkendelsesnummer 002439. De første to cifre i godkendelsesnummeret angiver, at godkendelsen er udstedt i overensstemmelse med kravene i regulativ nr. 73 i den oprindelige form.

Model B

(se afsnit 5.5 i dette regulativ)

>PIC FILE= "L_2004095DA.006503.TIF">

Overnævnte godkendelsesmærke, der er påmonteret et køretøj, viser, at den pågældende køretøjstype er godkendt i Nederlandene (E 4), i henhold til regulativ nr. 73 og 31(1). De to første cifre i godkendelsesnumrene angiver, at regulativ nr. 73 på de tidspunkter, hvor de respektive godkendelser er udstedt, ikke var blevet ændret, og regulativ nr. 31 omfattede allerede en serie af ændringer, kaldet 01.

(1) Det sidstnævnte nummer er kun et eksempel.

BILAG 3

KLASSIFICERING AF KØRETØJER(1)

1. Kategori N: Motordrevne køretøjer, der har mindst fire hjul, eller har tre hjul, hvor maksimalvægten overstiger 1 ton, og som bruges til godstransport

1.1. Kategori N2: Køretøjer, der bruges til godstransport, og som har en maksimalvægt på over 3,5 ton, men højst 12 ton.

1.2. Kategori N3: Køretøjer, der bruges til godstransport, og som har en maksimalvægt på over 12 ton.

2. Kategori O: Anhængere (herunder sættevogne)

2.1. Kategori O3: Anhængere med en maksimalvægt på over 3,5 ton, men højst 10 ton.

2.2. Kategori O4: Anhængere med en maksimalvægt på over 10 ton.

3. Bemærkninger

3.1. Med hensyn til kategori N

3.1.1. Det udstyr og installationer, der findes på visse specialkøretøjer, der ikke er beregnet til persontransport (kranvogne, arbejdskøretøjer, reklamekøretøjer osv.), regnes som gods med hensyn til afsnit 1 ovenfor.

3.2. Med hensyn til kategori O

3.2.1. I forbindelse med en sættevogn er den maksimalvægt, der skal bruges ved klassificering af køretøjet, den vægt, der overføres til jorden af sættevognens aksel eller aksler, når den sammenkobles med trækkøretøjet, som bærer dens maksimalvægt.

(1) I overensstemmelse med regulativ nr. 13, afsnit 5.2.